**Dôvodová správa**

# Všeobecná časť

Podľa § 23 ods. 2 zákona č. 443/2010 Z. z. o dotáciách na rozvoj bývania a o sociálnom bývaní v znení zákona č. 134/2013 Z. z (ďalej len „zákon) je vláda Slovenskej republiky splnomocnená ustanoviť výšku dotácie a výšku oprávnených nákladov na obstaranie nájomného bytu.

Vláda Slovenskej republiky dňa 3. júla 2013 schválila nariadenie č. 228/2013 Z. z., ktorým sa ustanovuje výška dotácie na obstaranie nájomného bytu, obstaranie technickej vybavenosti a odstránenie systémovej poruchy a výška oprávnených nákladov na obstaranie nájomného bytu, ktoré nadobudlo účinnosť 1. januára 2014.

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 228/2013 Z. z., je predkladaný ako iniciatívny materiál a jeho obsahom je úprava stanovenia výšky dotácie na obstaranie technickej vybavenosti podmieňujúcej užívanie nájomných bytov podľa § 5 písm. a) a c) zákona.

Aplikáciou vykonávacieho predpisu v praxi sa ukázalo, že oprávnené náklady na obstaranie jednotlivých druhov technickej vybavenosti sú často určované v  maximálnej možnej výške, bez zohľadnenia skutočného rozsahu obstarávanej technickej vybavenosti. Oprávnený náklad je stanovený obvykle iba násobkom počtu obstarávaných nájomných bytov a stanoveným limitom na 1 nájomný byt. Vzhľadom na uvedené skutočnosti navrhujeme zmenu vykonávacieho predpisu tak, aby bol aj rozsah obstarávanej technickej vybavenosti jedným z limitujúcich faktorov.

Pri určení limitov sa vychádzalo z technicko-ekonomických ukazovateľov stanovených pre cenovú úroveň roku 2013 (ďalej len „TEU“).

Vykonávací predpis zákona nezakladá nové nároky na výdavky zo štátneho rozpočtu a ani nevyžaduje nové nároky na pracovné sily a organizačné zabezpečenie.

Návrh nariadenia vlády je v súlade s ústavou Slovenskej republiky a ostatnými všeobecne záväznými právnymi predpismi Slovenskej republiky, ako aj medzinárodnými zmluvami, ktorými je Slovenská republiky viazaná, aj s právom Európskej únie.

**Osobitná časť**

**K čl. I :**

**K bodu 1:**

Na obstaranie jednotlivých druhov technickej vybavenosti, ktorá súvisí s obstaraním nájomných bytov pre riešenie sociálneho bývania, sa navrhuje stanoviť výšku dotácie pre jednotlivé druhy technickej vybavenosti v závislosti na troch faktoroch, a to

* podiele z oprávnených nákladov,
* počte obstarávaných nájomných bytov a
* dĺžke, resp. ploche obstarávanej technickej vybavenosti.

Výsledná dotácia sa určí vo výške najnižšej hodnoty z vypočítaných hodnôt dotácie podľa jednotlivých faktorov.

Stanovenie maximálnej výšky dotácie vo vzťahu k podielu oprávnených nákladov stavby určuje zákon. Znamená to, že dotácia nemôže byť vyššia ako 70 % z oprávnených nákladov.

Pre efektívne vynakladanie verejných zdrojov boli v predchádzajúcom období stanovenélimity vo vzťahu k počtu obstarávaných nájomných bytov. Technická vybavenosť sa obstarávala prevažne výstavbou a súčasťou žiadostí boli rozpočty jednotlivých druhov technickej vybavenosti. V týchto prípadoch dochádzalo len ojedinele k výraznejším rozdielom v cene za obstaranie technickej vybavenosti vo vzťahu k mernej jednotke, ktorou je byt. Postupne však obce v súvislosti s obstarávaním nájomných bytov kúpou obstarávajú aj technickú vybavenosť kúpou. V týchto prípadoch stanovujú žiadatelia oprávnené náklady stavby ako násobok počtu bytov a maximálneho limitu pre 1 nájomný byt, čo v niektorých prípadoch vedie k neprimeranej cene.

V nadväznosti na uvedené navrhujeme stanoviť pre určenie výšky dotácie aj ďalší faktor, ktorým je rozsah obstarávanej technickej vybavenosti.

Pre verejný vodovod a vodovodnú prípojku vychádzame z najpoužívanejšej dimenzie potrubia DN 150 materiálu z PVC, s kolmým výkopom ryhy a s pažením v hornine triedy 4. Podľa TEU je náklad na obstaranie 115,90 eur na 1 m dĺžky bez DPH a 139,08 eur s DPH. Súčasťou rozvodov je vodomerná šachta, ktorej hodnota je premietnutá do celkových nákladov 160,00 eur na 1 m s DPH. Navrhovaná výška dotácie na 1 m je vo výške 112 eur s DPH, ktorá je odvodená z ceny stanovenej podľa TEU.

Pre verejnú kanalizáciu a kanalizačnú prípojku sa vychádzalo z najpoužívanejšej dimenzie DN 300 z materiálu PVC, s výkopom ryhy s kolmými stenami a s pažením v hornine triedy 4. Podľa TEU je náklad na obstaranie 1 m kanalizácie 138,20 eur bez DPH a 165,84 eur s DPH. Na každých 20 m kanalizácie sa počíta s jednou kanalizačnou šachtou z prefabrikovaných skruží v hodnote 737,90 eur, t.j. 36,90 eur na 1 m bez DPH a 44,28 eur s DPH. Celkový náklad je uvažovaný 210,12 eur na 1 m s DPH. Navrhovaná výška dotácie na 1 m je vo výške 147 eur s DPH, ktorá je odvodená z ceny stanovenej podľa TEU.

V prípade, že v rámci obstarávania kanalizácie sa obstaráva aj čistiareň odpadových vôd, je uvažované s nákladom na výstavbu jednej čistiarne odpadových vôd pre 75 ekvivalentných obyvateľov v hodnote 20 000 eur. Navrhovaná výška dotácie je 14 000 eur s DPH na jednu čistiareň odpadových vôd, ktorá je odvodená z ceny stanovenej podľa TEU.

Ukazovateľom pre určenie limitu miestnej komunikácie je 1 m2. Pri navrhovaní nákladov na obstaranie miestnej komunikácie sa vychádzalo z komunikácie šírky 6 m s odstavným pruhom šírky 2,5 m na jednej strane a s chodníkom šírky 2,5 m. Koberec miestnej komunikácie je uvažovaný asfaltový zatvorený a celková hrúbka vozovky 540 mm. Na základe uvedených parametrov je náklad na obstaranie 1 m2 50,42 eur bez DPH a 60,50 eur s DPH. Nakoľko je technickou vybavenosťou miestna komunikácia vrátane verejného osvetlenia, realizácia verejného osvetlenia je zohľadnená v náklade na 1 m2 miestnej komunikácie. Navrhovaná výška dotácie na 1 m2 miestnej komunikácie vrátane odstavných plôch a osvetlenia je 42 eur s DPH, ktorá je odvodená z ceny stanovenej podľa TEU.

K bodu 2:

Prechodné ustanovenie jednoznačne upravuje vzťah použitia navrhovaných ustanovení v procese rozhodovania o žiadostiach o poskytnutie dotácie.

**K čl. II :**

Ustanovenie upravuje účinnosť nariadenia vlády. Žiadosti o poskytnutie dotácie sa predkladajú podľa § 15 ods. 4 zákona v termíne od 15. januára do 28. februára príslušného roka. Termín účinnosti nariadenia vlády je stanovený tak, aby bolo možné podľa navrhovaných podmienok predkladať žiadosti od roku 2015.